[Foto’s] Sleeptoets: Die Amarok kraai koningDie nuwe Volkswagen Amarok (Foto: Volkswagen) Ek was bevoorreg om ŉ ruk gelede die kans te gehad het om die Volkswagen Amarok te gebruik as my sleepvoertuig vir ŉ week vakansie by die ATKV Eiland Spa. Dit is 413 km van my huis af. Ek het geen probleem met ry nie – maar as ŉ mens moeilik sleep, is 413 km ŉ stywe ent. Met die 3.0 V6 TDI het die 413 km gevoel asof ons vinnig om die blok gery het. Almal ken die Amarok se ontwerp. Hy is skrams opgekikker met die bekendstelling van die Amarok V6. Die V6 Amarok is slegs met die 8-spoed outomatiese ratkas en permanente vierwielaandrywing beskikbaar. Dit is ŉ slim besluit. Ek glo mense onderskat hoe sterk 165 kW en 550 Nm is. Dit is in ŉ bakkie – nie ŉ klein, plat sportmotor nie. Die Amarok is die breedste dubbelkajuit op die mark. Dit beteken dat my drie kindertjies lag-lag langs mekaar in ŉ ry op die agtersitplek pas, mét elmboogruimte. Dit beteken ook dat daar ŉ gewone laaibord agter op die laaibak kan pas tussen die wielboë. Die nuwe Volkswagen Amarok (Foto: Volkswagen) ŉ Mens kan die Amarok bestel met swaardiensvering agter. Dit is ŉ gratis opsie, dan kan die Amarok 1,3 ton op sy rug dra. Dit is meer as wat ŉ mens veronderstel is om op ŉ Cruiser te laai. Die Amarok het oor 413 km terug huis toe, met die karavaan gehaak teen 120 km/h 13,2 ℓ/100 km gebied. Beter as ŉ Cruiser sonder ŉ sleepsel. Hy is ook goedkoper as ŉ Cruiser. So – as nog iemand vir my sê die Amarok is duur, bedinges ek my. Soos met die swaardiensvering kan ŉ mens teen geen ekstra koste nie vra vir enige van die wiel en band grootte kombinasies afhangend wat jou vereistes is. As dit ŉ stadsjapie gaan wees, is die 19” wiele mooi. As dit ŉ plaasjapie gaan wees is die 16” wiele met hoëprofielbande ŉ beter idee. Een nadeel van die Amarok is sy gaansnek-sleepstang. ŉ Mens kan dan nie stabiliseerders opsit, of die hoogte stel nie. Ek het kontak gemaak met Autobar in Gezina, Pretoria, en hulle het vir my ŉ plaasvervanging gepas wat ŉ gewone monteringplaat het waarop ek my Yellowblade se hakkie kon monteer. Vir enige pasgemaakte sleepstang benodighede – kontak hulle gerus by Autobar Fitment. Die nuwe Volkswagen Amarok (Foto: Volkswagen) Die outokas en die krag van die V6 maak van die Amarok ŉ bobaas sleepvoertuig. Die dat hy so breed is laat mens ook mooi langs en agter die karavaan sien sonder ekstra spieëltjies. Die skyfremme agter bied beter remkrag en die remme het geensins teen Magoebaskloof af warm geword nie. By Eiland Spa kom vra klomp manne of dit my bakkie is. Met ŉ traan in die oog moet ek vir hulle sê dat ek met hom ry, maar ongelukkig is dit nie myne nie. ŉ Oom van Mosselbaai met ŉ reusekaravaan het met sy V6 Amarok van Mosselbaai af Eiland toe gesleep. Die 13,6 ℓ/100 km was vir hom nie so indrukwekkend soos die 120 km/h wat hy teen bergpasse op kon handhaaf nie. Sjoe. Sy wa is regtig groot. Twee skaapboere van Oudtshoorn is daar, gesin en al met Caravelle-bussies kom kamp. Hulle het ook hoed onder die arm kom smeek vir ŉ spin. Die een boer reken sodra sy Hilux op is wil hy ŉ Amarok oorweeg. Hy sê hy sal maar sien wat sê die baas. Die nuwe Volkswagen Amarok (Foto: Volkswagen) Een van die lekkerste dele van die V6 Amarok is die klank wat die enjin bied. ŉ V6 diesel klink myle beter as ŉ viersilinder. Daar is ŉ luukse karakter aan die geluid en die kraglewering. Die 8-spoed ZF outomatiese ratkas wissel seepglad tussen die ratte, op- of afdraande – met of sonder die karavaan. Die 3.0 V6 TDI bied 165 kW en 550 Nm. As jy die versneller tot teen die vloer druk gaan hy in overboost en bied dan 180 kW en 580 Nm vir tien sekondes op ŉ slag. In sleepterme is dit asemrowend. Daar is nie ŉ bult wat mens nie voor kans sien met die V6 Amarok nie. Die Amarok is nie net sterk en vinnig vir ŉ bakkie nie – maar sterk en vinnig, punt. Daar is ŉ video op YouTube waar die manne van Car-tydskrif resies hou met die Amarok teen ŉ Golf GTD … en die bakkie wen … sjoe. Ek het die voorreg gehad om ná die bekendstelling die V6 terug te ry Johannesburg toe van Bloemfontein af – 8,2 ℓ/100 km is wat ek oor die 421 km gehandhaaf het. Met die karavaan het ons 13,2 ℓ/100 km gekry. Die Amarok is die gemaklikste dubbelkajuit, en hy sleep soos geen ander bakkie tans op die mark. Kom ons wag en kyk wat Maak Mercedes-Benz se X-klas? Die reeks lyk só: Die reeks word gedek deur ŉ 3 jaar/ 100 000km waarborg en 5 jaar/ 90 000km diensplan. Die kompetisie lyk só: 5 jaar/ 90 000km diensplan 5 jaar/ 90 000km diensplan 3 jaar/ 90 000km diensplan 5 jaar/ 90 000km diensplan 5 jaar/ 100 000km diensplan Diensplan opsioneel Tot die X-klas hier te koop is, het die Amarok nie eintlik ŉ direkte mededinger nie. Die Ranger kom naby, maar raak nou oud. Die Cruiser is ŉ ander opsie, maar slegs handrat en geensins in die selfde klas wat gemak aanbetref nie. Die Amarok is koning.